
Panevėžio miesto savivaldybės tarybos
                               sprendimu Nr.

PANEVĖŽIO MIESTO SAVIVALDYBĖS MOKINIŲ DALYVAUJAMOJO BIUDŽETO INICIATYVŲ ATRANKOS IR FINANSAVIMO TVARKOS APRAŠAS

I SKYRIUS
BENDROSIOS NUOSTATOS

1. Panevėžio miesto savivaldybės mokinių dalyvaujamojo biudžeto iniciatyvų atrankos ir finansavimo tvarkos aprašas (toliau – Tvarkos aprašas) nustato Panevėžio miesto savivaldybės (toliau – Savivaldybė) biudžeto lėšomis finansuojamų Panevėžio Juozo Balčikonio gimnazijoje, 5-ojoje gimnazijoje, Juozo Miltinio gimnazijoje, Vytauto Žemkalnio gimnazijoje, Raimundo Sargūno sporto gimnazijoje ir „Minties“ gimnazijoje (toliau – mokyklos) besimokančių mokinių inicijuotų mokinių dalyvaujamojo biudžeto iniciatyvų teikimo, vertinimo, atrankos, mokinių balsavimo, lėšų skyrimo ir įgyvendinimo, ataskaitų teikimo Savivaldybei tvarką.
2. Mokinių dalyvaujamojo biudžeto iniciatyvų finansavimo tikslas – skatinti mokinių iniciatyvas, pilietiškumą, kūrybingumą, ugdyti finansinio raštingumo ir verslumo įgūdžius, didinti mokinių įsitraukimą į mokyklos veiklas, kurti atvirą, pasitikėjimu grįstą sprendimų priėmimo kultūrą, skatinti mokyklas tvarkyti ir puoselėti viešąsias erdves, stiprinti mokinių ir mokyklų bendruomenes, skatinant jas prisidėti prie pilietinio ugdymo stiprinimo, mokinių įtraukimo į sprendimų priėmimą didinimo. 
3. Mokinių dalyvaujamojo biudžeto iniciatyvų uždaviniai: 
3.1. gerinti ir kurti mokyklų viešąsias erdves, skirtas visai mokyklos bendruomenei, jas pritaikant mokinių poilsiui ir aktyviam laisvalaikiui mokyklos viduje ar mokyklos teritorijoje;
3.2. gerinti ugdymo kokybę ir plėsti ugdymo įvairovę;
3.3. gerinti mokinių finansinį raštingumą, formuoti supratimą apie biudžeto sudarymą; 
3.4. skatinti dalyvaujamąjį ugdymą;
3.5. skatinti mokinius dalyvauti priimant mokyklai svarbius sprendimus.
4. Tvarkos apraše vartojamos sąvokos:
4.1. Kvietimas – Savivaldybės skelbimas, kuriame nurodoma mokinių dalyvaujamojo biudžeto iniciatyvų pasiūlymų pateikimo sąlygos, terminai ir kita svarbi informacija.
4.2. Mentorius – mokyklos direktoriaus įsakymu paskirtas mokyklos mokytojas ar administracijos darbuotojas, atsakingas už mokinių dalyvaujamojo biudžeto iniciatyvų konkurso (toliau – konkursas) įgyvendinimą mokykloje, mokinių palydėjimą ir kuravimą mokinių dalyvaujamojo biudžeto iniciatyvos įgyvendinimo laikotarpiu.
4.3. Mokinių balsavimas – mokinių balsavimas už pateiktą iniciatyvos pasiūlymą mokykloje, kuris organizuojamas vadovaujantis Tvarkos aprašu ir mokyklos direktoriaus nustatyta tvarka. 
4.4. Mokinių dalyvaujamojo biudžeto iniciatyva – vadovaujantis Tvarkos aprašo nuostatomis, mokykloje nustatytu laiku įgyvendinama nekomercinė, negeneruojanti pajamų kryptingos veiklos priemonių visuma.
4.5. Mokinių dalyvaujamojo biudžeto iniciatyvų idėjos pasiūlymas (toliau – idėjos pasiūlymas) – 2–5 mokinių grupės mokyklos direktoriui pateiktas specialios formos užpildytas dokumentas, kuriame išdėstyta mokinių dalyvaujamojo biudžeto iniciatyvos idėja.
4.6. Mokinių dalyvaujamojo biudžeto iniciatyvų vertinimo komisija (toliau – komisija) – iš 2 mokyklos administracijos darbuotojų ir (arba) mokytojų (komisijos sudėtyje privalo būti mentorius), 3 mokinių savivaldos atstovų, 1 Savivaldybės atstovo, 1 Savivaldybės jaunimo reikalų tarybos atstovo sudaryta komisija organizuoja ir prižiūri konkurso įgyvendinimą mokykloje, vertina konkursui pateiktus idėjų pasiūlymus, sudaro atrinktų idėjų pasiūlymų sąrašą ir organizuoja viešą mokinių balsavimą. Komisijos nariai turi būti iš tos mokyklos, kurioje vykdomas konkursas. 
4.7. Mokinių grupė – mokykloje besimokančių mokinių grupė (idėjos pasiūlymo pareiškėjai) (toliau – pareiškėjas (mokinių grupė), sudaryta iš 2–5 mokinių, teikianti idėjos pasiūlymą konkursui. Mokinių, prisidedančių prie idėjos pasiūlymo konkursui kūrimo, skaičius nėra ribojamas.
4.8. Savivaldybės biudžeto lėšų naudojimo sutartis – Savivaldybės administracijos direktoriaus įsakymu patvirtintos formos idėjos pasiūlymo finansavimo sutartis (toliau – sutartis), sudaroma tarp Savivaldybės administracijos ir atranką laimėjusios mokyklos.
5. Idėjų pasiūlymus konkursui gali siūlyti mokiniai, besimokantys mokykloje, kurioje vyksta konkursas. Idėjų pasiūlymai turi būti skirti aktualiems mokyklos bendruomenės tikslams (netradicinėms poilsio ir interaktyvios veiklos erdvėms, netradicinėms pamokoms ir poilsiui lauke skirtoms erdvėms, poilsio ir bendravimo erdvėms mokyklos fojė ir koridoriuose, krepšinio aikštelei, mokyklos sodui, darželiui įrengti ar tobulinti, vidiniam kiemeliui apželdinti, ugdymo priemonėms, mokyklos bibliotekos skaitmeninėms knygoms, stalo žaidimams, mobiliai renginių įgarsinimo įrangai, 3D spausdintuvams, suoliukams mokyklos kiemeliui, minkštasuoliams mokyklos koridoriui, sporto inventoriui įsigyti, mokyklos aktų salės įrangai atnaujinti, mokyklinėms spintelėms mokiniams gaminti, renginiams organizuoti, sceniniams kostiumams išsinuomoti ir pan.) pasiekti.
6. Konkurso idėjos pasiūlymo įgyvendinimas iš dalies finansuojamas Savivaldybės biudžeto lėšomis iš Visuomenės iniciatyvų skatinimo ir saugumo užtikrinimo programos (Nr. 14).
7. Konkursą organizuoja Savivaldybės administracijos jaunimo reikalų koordinatorius (toliau – jaunimo reikalų koordinatorius).
8. Vienais biudžetiniais metais gali būti finansuojama iki 6 Savivaldybės mokyklų konkursui pateiktų idėjų pasiūlymų, išskyrus atvejus, kai Savivaldybė nėra gavusi prašymų dalyvauti konkurse.
9. Vienais biudžetiniais metais viena mokykla finansavimą gali gauti vienam idėjos pasiūlymui įgyvendinti.   
10. Vienai mokyklai skiriama iki 400 Eur Savivaldybės biudžeto lėšų. Tai turi sudaryti ne daugiau kaip 80 proc. viso idėjos pasiūlymo biudžeto. Mokykla prie idėjos pasiūlymo įgyvendinimo biudžeto prisideda bent 20 proc. mokyklos biudžeto lėšų. 
11. Mokyklos, norinčios dalyvauti konkurse, teikia Savivaldybei prašymą kvietime nurodyta tvarka ir terminais.

II SKYRIUS
PRAŠYMŲ SAVIVALDYBEI TEIKIMO TVARKA

12. Mokyklos, norinčios dalyvauti konkurse, iki einamųjų metų gegužės 31 d. (imtinai) Savivaldybei turi pateikti mokyklos direktoriaus ar jo įgalioto asmens pasirašytą laisvos formos prašymą dėl ketinimo dalyvauti konkurse.
13. Mokyklos, kurios iki gegužės 31 d. (imtinai) jaunimo reikalų koordinatoriui nurodytu el. paštu pateiks prašymus, bus informuotos apie galimybę gauti finansavimą.
14. Vėliau nei numatyta pateikti mokyklų prašymai nagrinėjami nebus.
15. Mokyklos direktoriaus ar jo įgalioto asmens elektroniniu parašu pasirašytas arba skenuotas prašymas (PDF formatu) siunčiamas jaunimo reikalų koordinatoriui kvietime nurodytu el. paštu.
16. Mokyklos gauti finansavimą konkurse gali tik vieną kartą per einamuosius metus.
17. Iki einamųjų metų gegužės 31 d. iš mokyklų negavus prašymų dėl ketinimo dalyvauti konkurse, prašymų teikimo laikotarpis gali būti pratęsiamas (apie tai skelbiama informacija www.panevezys.lt). Tokiu atveju prašymai priimami iki einamųjų metų rugsėjo 15 d. (imtinai).
18. Tolesnes konkurso procedūras einamaisiais metais gali vykdyti ir Savivaldybės finansavimą gauti tik tos mokyklos, kurios el. paštu gavo teigiamą atsakymą dėl galimybės gauti finansavimą.



III SKYRIUS
IDĖJŲ PASIŪLYMŲ TEIKIMO TVARKA

19. Mokyklos direktorius ar jo įgaliotas asmuo ne vėliau kaip per 5 darbo dienas nuo jaunimo reikalų koordinatoriaus teigiamo atsakymo gavimo supažindina su konkurso taisyklėmis mokinius, mokytojus, administracijos darbuotojus, nurodo konkurso terminus, kurie negali būti vėlesni negu numatyti šiame Tvarkos apraše. Mokinių dalyvaujamojo biudžeto idėjų teikimas vykdomas mokyklos nustatyta tvarka ir terminais.
20. Mokyklos einamaisiais biudžetiniais metais ne vėliau kaip iki gruodžio 31 d. (imtinai) turi:
20.1. viešinti konkurso sąlygas ir terminus;
20.2. priimti pareiškėjų (mokinių grupių) idėjų pasiūlymus;
20.3. atlikti pateiktų idėjų pasiūlymų administracinės atitikties vertinimą;
20.4. organizuoti slaptą visų toje mokykloje besimokančių mokinių balsavimą, atrenkant idėjos pasiūlymą; 
20.5. skaičiuoti už idėjų pasiūlymus surinktus mokinių balsus ir juos užprotokoluoti;
20.6. įgyvendinti daugiausia balų surinkusį idėjos pasiūlymą;
20.7. naudoti idėjos pasiūlymui skirtas Savivaldybės biudžeto lėšas;
20.8. fiksuoti idėjos įgyvendinimą mokykloje ir informuoti Savivaldybę. 
21. Kvietimas pareiškėjams (mokinių grupėms) teikti idėjų pasiūlymus konkursui ir jo tvarka skelbiama mokyklų skelbimų lentose, interneto svetainėse ir socialiniuose tinkluose.
22. Pareiškėjas (mokinių grupė) mokyklos kvietime nustatyta tvarka ir terminais mokyklos direktoriui pateikia užpildytą idėjos pasiūlymą. 
23. Konsultaciją ir metodinę pagalbą mokiniams, norintiems teikti idėjų pasiūlymus, teikia mokyklų mentoriai, nurodyti mokyklų kvietime. 
24. Konsultaciją ir metodinę pagalbą mokykloms, organizuojančioms konkursą, teikia jaunimo reikalų koordinatorius.
25. Pareiškėjas (mokinių grupė) turi teisę bet kuriuo metu iki mokinių balsavimo paskelbimo pradžios atsiimti savo idėjos pasiūlymą.
26. Pareiškėjas (mokinių grupė) idėjų pasiūlymus teikia vadovaudamasis šiuo Tvarkos aprašu, mokyklos direktoriaus nustatyta tvarka ir terminais, kurie neprieštarauja šiam Tvarkos aprašui.

IV SKYRIUS
IDĖJŲ PASIŪLYMŲ VERTINIMAS IR ATRANKA MOKYKLOSE

27. Idėjų pasiūlymai mokyklose vertinami pasibaigus idėjų pasiūlymų priėmimo terminui, kuris nurodomas mokyklos kvietime.
28. Pateiktų idėjų pasiūlymų vertinimas vyksta dviem etapais:
28.1. administracinės atitikties vertinimas;
28.2. mokinių balsavimas atrenkant idėjos pasiūlymą.
29. Idėjų pasiūlymų administracinės atitikties vertinimą atlieka iš 2 mokyklos administracijos darbuotojų ir (arba) mokytojų (privaloma įtraukti mentorių), 3 mokyklos mokinių atstovų, 1 Savivaldybės atstovo, 1 Savivaldybės jaunimo reikalų tarybos atstovo mokyklos direktoriaus įsakymu sudaryta komisija. Administracinės atitikties vertinimas atliekamas per 7 darbo dienas nuo kvietime nurodytos paskutinės konkurso idėjų pasiūlymų teikimo dienos. Komisijos pirmininkas išrenkamas pirmo posėdžio metu. Komisija sprendimus priima balsų dauguma, jeigu balsai pasiskirsto po lygiai, lemiamą balsą turi pirmininkas. 
30. Administracinės atitikties vertinimo metu įvertinama, ar:
30.1. idėjų pasiūlymai ir prie jų pridedami dokumentai gauti iki idėjų pasiūlymų pateikimo termino pabaigos;  
30.2. idėjų pasiūlymai pateikti lietuvių kalba tinkamoje formoje;
30.3. išlaidos pagrįstos ir realios, skirtos idėjų pasiūlymų rezultatams pasiekti, ir neviršija 400 Eur Savivaldybės biudžeto lėšų; Tai turi sudaryti ne daugiau kaip 80 proc. viso idėjos pasiūlymo biudžeto. Mokykla prie idėjos pasiūlymo įgyvendinimo biudžeto prisideda bent 20 proc. mokyklos biudžeto lėšų; 
30.4. idėjų pasiūlymų veikla sukurti rezultatai nebus naudojami komerciniais tikslais ir negeneruos pajamų;
30.5. idėjų pasiūlymai pateikti ir pasirašyti pareiškėjo (mokinių grupės);
30.6. idėjų pasiūlymai logiški, įgyvendinami einamaisiais metais, reikalingi mokyklos bendruomenei.
31. Komisijos posėdžiai protokoluojami, o sprendimai įforminami protokoluose, kuriuos pasirašo komisijos pirmininkas ir sekretorius. 
32. Jaunimo reikalų koordinatorius prireikus turi teisę susipažinti su komisijos protokolais ir visais kitais dokumentais, kurie rengiami įgyvendinant konkursą.
33. Jaunimo reikalų koordinatorius turi teisę, bet neprivalo dalyvauti komisijos posėdyje. 
34. Atrinktų idėjų pasiūlymų sąrašas ne vėliau kaip per 5 darbo dienas nuo komisijos administracinės atitikties vertinimo skelbiamas mokyklos skelbimų lentoje, interneto svetainėje arba socialiniuose tinkluose laikantis asmens duomenų apsaugos reikalavimų.
35. Komisijos atrinktų ir mokiniams balsuoti teikiamų idėjų pasiūlymų skaičius nėra ribojamas.

V SKYRIUS
MOKINIŲ BALSAVIMAS UŽ IDĖJŲ PASIŪLYMUS

36. Po mokinių pateiktų idėjų pasiūlymų administracinės atitikties vertinimo, bet ne vėliau iki einamųjų metų spalio 15 d. (imtinai), mokyklos direktorius ar mentorius organizuoja visuotinį mokinių susirinkimą, kuriame vyks slaptas mokinių balsavimas už administracinės atitikties vertinimo metu atrinktus idėjų pasiūlymus.
37. Balsavimą už idėjų pasiūlymus galima organizuoti ir elektroninėmis priemonėmis. Mokinių balsavimo vykdymas, eiga ir balsų skaičiavimo tvarka yra nurodoma mokyklos kvietime.
38. Visuotinio susirinkimo metu idėjų pasiūlymų pareiškėjai (mokinių grupės) viešai pristato savo idėjų pasiūlymus. 
39. Po idėjų pasiūlymų pristatymų ir aptarimų mokiniai kviečiami balsuoti ir išrinkti aktualiausią, mokyklos bendruomenei reikšmingiausią 1 idėjos pasiūlymą. Balsuojant turi būti užtikrinamas balsavimo slaptumas ir skaidrumas.
40. Balsavimo teisę turi visi mokyklos mokiniai.
41. Mokyklos administracija, mokytojai, mentorius balsavimo teisės neturi.
42. Mokinys turi teisę balsuoti ne daugiau kaip už 1 komisijos atrinktą idėjos pasiūlymą.
43. Balsavimą turi teisę stebėti jaunimo reikalų koordinatorius. Apie visuotinį susirinkimą ir mokinių balsavimo datą, laiką, vietą jis turi būti el. paštu informuotas likus ne mažiau 3 darbo dienoms iki balsavimo dienos.
44. Komisijai įvertinus mokinių balsavimo rezultatus, mokykloje sudaromas idėjų pasiūlymų sąrašas. Idėjų pasiūlymai reitinguojami pagal balsavusių mokinių balsus, t. y. nuo daugiausia iki mažiausia balsų surinkusio idėjos pasiūlymo.
45. Finansuojamas 1 daugiausia mokinių balsų surinkęs idėjos pasiūlymas.
46. Po mokinių balsavimo atrinktas idėjos pasiūlymas per 2 darbo dienas skelbiamas mokyklos skelbimų lentoje, interneto svetainėje, socialiniuose tinkluose laikantis asmens duomenų apsaugos reikalavimų.

VI SKYRIUS
LĖŠŲ NAUDOJIMO IR ATSISKAITYMO TVARKA

47. Įvykus konkursui mokykloje ne vėliau kaip per 5 darbo dienas nuo laimėjusio idėjos pasiūlymo paskelbimo mokyklos dalyvaujamojo biudžeto vykdytojas (mokyklos direktorius) ar jo įgaliotas asmuo jaunimo reikalų koordinatoriui el. paštu pateikia laisvos formos prašymą dėl Savivaldybės biudžeto lėšų gavimo. Jame informuoja apie išrinktą daugiausia balų surinkusį idėjos pasiūlymą.
48. Per 5 darbo dienas nuo prašymo dėl Savivaldybės biudžeto lėšų gavimo pasirašoma sutartis tarp konkurse dalyvaujančios mokyklos ir Savivaldybės. 
49. Konkurso lėšos gali būti naudojamos: 
49.1. prekėms ir paslaugoms įsigyti;
49.2. mentoriaus, dirbančio pagal darbo sutartį, darbo užmokesčiui, įskaitant valstybinio socialinio draudimo įmokas (ne daugiau kaip 25 procentų visos idėjos pasiūlymui įgyvendinti skirtos savivaldybės biudžeto lėšų sumos);
49.3. idėjos pasiūlymui įgyvendinti reikalingų prekių įsigijimo išlaidoms (pvz., kanceliarinėms, ūkio prekėms, maisto produktams ir kitoms prekėms, reikalingoms Tvarkos aprašo 5 punkte nurodytoms idėjoms įgyvendinti);
49.4. kitoms paslaugoms, kurios yra būtinos siekiant įgyvendinti numatytas idėjos pasiūlymo veiklas, bet nepatenka į Tvarkos aprašo 49.1–49.3 papunkčiuose nurodytas išlaidų rūšis.
50. Tinkamos idėjos pasiūlymo įgyvendinimo išlaidos turi būti tiesiogiai susijusios su idėjos pasiūlymo numatytomis veiklomis ir (ar) priemonėmis ir būtinos idėjos pasiūlymui vykdyti, pagrįstos idėjos pasiūlymo įgyvendinimo eiga ir veiklų planu, išlaidų pobūdžiu ir kiekiu.
51. Išlaidos laikomos tinkamomis finansuoti, jei jos patirtos ir apmokėtos nuo sutarties pasirašymo dienos iki sutartyje numatytos paskutinės sutarties galiojimo dienos ir pagrįstos mokyklos patvirtintomis išlaidų apmokėjimą pagrindžiančių dokumentų kopijomis. Mokykla (iki sutarties pasirašymo – pareiškėjas (mokinių grupė) paslaugas ar prekes idėjos pasiūlymui vykdyti turi įsigyti už kainas, ne didesnes už įprastas rinkoje egzistuojančias perkamų paslaugų ar prekių kainas, laikytis racionalaus Savivaldybės biudžeto lėšų naudojimo principo.
52. Įgyvendinant idėjos pasiūlymą, nukrypimai tarp finansavimo išlaidų sąmatoje numatytų išlaidų rūšių (eilučių) leidžiami iki 10 proc. nuo eilutės išlaidų dydžio.
53. Netinkamomis finansuoti laikomos šios išlaidos:
53.1. ilgalaikio materialiojo turto, kaip jis apibrėžtas Lietuvos Respublikos pridėtinės vertės mokesčio įstatyme, kurio vertė 500 (penki šimtai) Eur ir didesnė, kaip tai reglamentuoja Lietuvos Respublikos Vyriausybės 2009 m. birželio 10 d. nutarimas Nr. 564 „Dėl minimalios ilgalaikio materialiojo turto vertės nustatymo ir ilgalaikio turto nusidėvėjimo (amortizacijos) minimalių ir maksimalių ekonominių normatyvų viešojo sektoriaus subjektams patvirtinimo“, įsigijimo išlaidos;
53.2. išlaidos mokyklos įsiskolinimams padengti;
53.3. kitos tiesiogiai su idėjos pasiūlymo įgyvendinimu ir konkurso tikslais nesusijusios išlaidos.
54. Konkursas mokyklose vykdomas ir lėšos naudojamos iki gruodžio 31 d.
55. Mokyklos dalyvaujamojo biudžeto vykdytojas (mokyklos direktorius) ar jo įgaliotas asmuo ne vėliau kaip pasibaigus kalendoriniams metams iki sausio 10 d. (imtinai) Savivaldybei pateikia konkurso idėjos įgyvendinimo ataskaitą, vaizdinę medžiagą, Apskaitos skyriui pateikia išlaidų sąmatos vykdymo finansinės apskaitos dokumentus, pagrindžiančius lėšų panaudojimą.
56. Lėšų likutis arba ne pagal Tvarkos aprašą panaudotos lėšos grąžinamos į Savivaldybės biudžetą pasibaigus kalendoriniams metams iki sausio 10 d. 

VII SKYRIUS
REIKALAVIMAI IDĖJŲ PASIŪLYMŲ VYKDYTOJAMS

57. Mokinių dalyvaujamojo biudžeto vykdytojas (mokyklos direktorius) ar jo įgaliotas asmuo privalo: 
57.1. įsakymu paskirti mentorių, atsakingą už konkurso organizavimą, mokinių palydėjimą ir kuravimą mokykloje idėjų pasiūlymų įgyvendinimo laikotarpiu;
57.2. įsakymu sudaryti konkurso idėjų pasiūlymų vertinimo komisiją, kuri vertina pateiktus idėjų pasiūlymus, sudaro atrinktų pasiūlymų sąrašą ir organizuoja viešą balsavimą. 
58. Mokinių dalyvaujamojo biudžeto vykdytojas (mokyklos direktorius) ar jo įgaliotas asmuo taip pat privalo rengiant kvietimą ir organizuojant konkursą mokykloje, vadovautis šiuo Tvarkos aprašu ir jame nustatytais terminais:
58.1. iki einamųjų metų gegužės 31 d. (imtinai) teikti laisvos formos prašymą dalyvauti konkurse, išskirtiniais atvejais, jei paskelbtas papildomas prašymų teikimas, prašymą pateikti iki rugsėjo 15 d. (imtinai);
58.2. ne vėliau kaip per 5 darbo dienas gavus teigiamą jaunimo reikalų koordinatoriaus atsakymą dėl dalyvavimo konkurse pristatyti konkurso taisykles mokiniams, mokytojams, mokyklos administracijai, mentoriui;
58.3. jaunimo reikalų koordinatorių el. paštu informuoti apie komisijos ir mokinių balsavimo datas, konkretų laiką, vietą, likus ne mažiau kaip 3 darbo dienoms iki balsavimo;
58.4. iki einamųjų metų gruodžio 31 d. (imtinai) mokyklose įvykdyti konkursą ir įgyvendinti išrinktą idėją ir apmokėti sąskaitas;
58.5. įvykdžius konkursą mokykloje, ne vėliau kaip per 5 darbo dienas nuo laimėjusios idėjos pasiūlymo paskelbimo, jaunimo reikalų koordinatoriui el. paštu pateikti laisvos formos prašymą dėl Savivaldybės biudžeto lėšų, jame nurodyti sumą, bet ne daugiau kaip 400 Eur, taip pat informuoti apie planuojamą vykdyti arba įvykdytą konkursą ir išrinktą idėjos pasiūlymą;
58.6. pasibaigus kalendoriniams metams iki sausio 10 d. (imtinai) Savivaldybei pateikti konkurso idėjos įgyvendinimo ataskaitą, vaizdinę medžiagą, Apskaitos skyriui pateikti išlaidų sąmatos vykdymo finansinės apskaitos dokumentus, pagrindžiančius lėšų panaudojimą;
58.7. pasibaigus kalendoriniams metams iki sausio 10 d. (imtinai) grąžinti Savivaldybei lėšų likutį, jeigu toks yra;
58.8. Tvarkos apraše nustatytais terminais viešinti konkurso sąlygas ir terminus.
59. Konkursui skirtas lėšas naudoti teisėtai, ekonomiškai, efektyviai ir rezultatyviai ir tik idėjų pasiūlymuose numatytiems tikslams pasiekti.
60. Naudojant konkursui skirtas lėšas, atsiskaitymus vykdyti negrynaisiais pinigais.
61. Laikantis asmens duomenų reikalavimų viešinti konkurso veiklą, nurodyti, kad konkursą iš dalies finansuoja Panevėžio miesto savivaldybė.
62. Fiksuoti visas ūkines ir kitas operacijas, susijusias su konkurso įgyvendinimu, saugoti su šiomis operacijomis susijusius dokumentus (protokolus, sąskaitas faktūras, PVM sąskaitas faktūras, mokėjimo pervedimus ir kt. dokumentus) ne mažiau kaip 2 metus po konkurso įgyvendinimo.
63. Po konkurso įgyvendinimo, laikantis asmens duomenų reikalavimų, parengti ir paviešinti straipsnį su nuotraukomis apie mokyklos dalyvavimą konkurse, aprašyti įgyvendintą idėją.

VIII SKYRIUS
BAIGIAMOSIOS NUOSTATOS

64. Už konkurso įgyvendinimą, dokumentų tvarkymą, viešųjų pirkimų organizavimą, įsigyjant reikalingas paslaugas, prekes, ataskaitų rengimą, lėšų tikslingą panaudojimą atsakingas mokyklos direktorius.
65. Tvarkos aprašas gali būti keičiamas, papildomas ar pripažįstamas netekusiu galios Savivaldybės tarybos sprendimu.
66. Visi duomenys, gauti mokinių dalyvaujamojo biudžeto idėjos pasiūlymų finansavimo tikslais, bus tvarkomi laikantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL 2016 L 119, p. 1) ir Lietuvos Respublikos asmens duomenų teisinės apsaugos įstatymo reikalavimų.

_______________________
